钦定古今图书集成/理学汇编/字学典/第155卷 > 《宋洪景伯歙砚谱》 > 《石坑第二》
## 钦定古今图书集成/理学汇编/字学典/第155卷 > 《宋洪景伯歙砚谱》 > 《石坑第二》

罗纹山，亦曰芙蓉溪。砚坑十馀处，蔓延百馀里，皆山
前后沿溪所生，溪水中殊无石，好事者相传多云水
中石。又见苏易简《砚谱》云：“歙州龙尾山石，亦端溪之
亚。访于彼俗，虽有龙尾山，而山实无石。盖好事者取
其美名，以咤于世。”今次其石品与他坑之名，如后：
眉子坑在罗纹山，开元中发属程于地，从溪下至取
石处九丈五尺，其阔二丈六尺，深一丈三尺，坑皆无
土相杂。

罗纹里山坑：在罗纹山后，李氏时发，今废五十馀年，
名色未详。

罗纹坑，在眉子坑之东，李氏时发。地向属王仁高，今
绝籍，为砚户戴义八人共请之，岁输山税二十金。自
山下至取石处，计七十五丈，阔十八丈，深十五丈三
尺。石藏土中，今土深三、四丈乃至石也。见石处谓之
“寨头”也。

水舷坑：在眉子坑外临溪。冬水涸时方可取，春夏不
可得，发地丈馀乃至石，率多金花眉子。

水嶡坑，在罗纹山西北，地属王十五，景祐中发，今废
四十年。自水舷至坑，五丈五尺，阔一丈三尺，穿笼取
之，久废不可得。盖石工不知攻取法，石里如浪纹。
溪头坑又曰“主持山”，在罗纹山金星坑之北，约二三
里，废已二十年，不取其石，金星率多虚慢焉。

叶九山坑：在溪头坑之西约一里，不取已三十年。有
眉子石，纹粗慢，与溪头相次也。

罗纹金星坑：在罗纹山西北。自罗纹坑相去四十五
丈，今废不取，盖工用多，所得少也。

驴坑在县之西北七十里，属詹观。景祐中，曹平为令
时取之，后王君玉为守，又取之。近嘉祐中，刁璆为尉，
又取之。其石有青绿晕也。

济源坑在县之正北，凡三坑并列：曰“碧里坑”，在山上，
色理青莹，及半里有水步石，大雨点白晕，次十里入
里山，石青细，金纹花晕，厥状不常。

洞灵岩，在县西北一百二十里，三洞相连，石产“岩之
左右，无定处，材璞至少而瑕脉多，或有绝病莹净者
可拟端溪之品，而石理燥慢。”

浙石属衢州开化县，俗谓之“玳瑁石。”其纹正如玳瑁，
傍视则有波纹者，可为碑材、帛砧、柱础之类，至易得。